王運判生辰二十韵
作者：劉弇
朝代：宋

paragraphs: 高躡明昌會，全收傑俊聲。
慶緣庚入夢，粹是昴騰精。
梁日麒麟下，周年鸑鷟鳴。
門庭諸謝美，襟韵七閩深。
姓字黄金榜，才華白玉京。
五車經目盡，一賦未晡成。
在昔聞開泰，于時契陟明。
經綸真主識，風采滿朝傾。
迅擊方秋隼，橫騎上漢鯨。
激昂孤立氣，魁壘並遊英。
决指西清邁，俄優左省行。
堯天窺日月，漢陛右公卿。
豸脫臺冠舊，軺馳使傳輕。
瘡痍瘳物瘵，荆枳斸姦萌。
范轡歸餘事，萊衣萃極榮。
陋儒何幸會，慶誕適親更。
芹塊慚無補，牋毫浪有情。
凉颸來翠帟，嘉氣動雕楹。
瀲灧千分酒，翂𦑉萬里程。
祈公此心切，立欲壽如彭。